Жинда батараб цIияб планетаялдаса вохарав Ц\вайихъан цо лахIзаталда хаган хутIана: магIарулазул миллияб ретIел ретIарал гIадамаз гIумру гьабулеб бугоан гьениб. ЛъикI гьабун валагьидал, цо хъизан магIарул гIатIахинкIазда ва гьанада кьабулел рихьана. Зодил дурнавазул хасаб гIекги цIан, гьез бицунелъухъ гIенеккидал, бацIцIадаб болмацIалда кIалъалел ругоан. Гьезул рукъалъул къеда чIвараб игIланалда хъван букIана: «Аваразул калам, гьелъул камиллъи!» - абун. Гьебги магIарулазул хасаб алфавиталда бугоан. Тепси-сурпаялда нахъа гара-чIварулезул хабаралдасан лъана ЦIвайихъанида гьенир кинал рагIаби хъван ругелали. Кванан лъугIидал, батIи-батIиял суалазда тIасаН гара-чIваризе журана ц\ирагьараб планетаялъул гIадамал. Гьезул накъиталдасан ЦIвайихъанида бичIчIана жинда батараб планетаялде цIар Авария кколеблъи ва гьениб магIарулаз гIумру-яшав гьабун букIин. Венера, Марс, Меркурий. Юпитер, Сатурн, Нептун, Плутон гIадал, Дунялалъул чагIаз, румазул хъанчазул росун, лъурал цIараздаса, жалго планетаялъул хважаинзабаз абулеб цIар тей лъикIаб букIинилан, ЦIвайихъаница зодил картаялде босана цIияб планета - Авария. Гьеб батиялдаса вохарав гьес, гIодовги чIун гIатIалхинкIалги гьанги квана, цадахъ гьагIуги ххуна, тIаде мучаридул гьалунлъимги гьекъана.